Ilman kuljettajaa liikkuva robottiminibussi kolaroi kuorma-auton kanssa Yhdysvaltojen Las Vegasissa keskiviikkona. Onnettomuus tapahtui vain pari tuntia sen jälkeen, kun paljon hehkutettu minibussi oli aloittanut liikennöinnin.

Kukaan ei loukkaantunut turmassa.

Las Vegasin poliisin mukaan kolari johtui kuorma-auton kuljettajasta, kertoo uutistoimisto AP.

– Minibussi teki, mitä sen pitikin. Sen anturit havaitsivat kuorma-auton, jolloin bussi pysähtyi välttääkseen onnettomuuden. Valitettavasti kuorma-auto ei pysähtynyt, Las Vegasin kaupunki tiedotti.

– Jos kuorma-autolla olisi ollut samanlaiset anturit kuin bussilla, onnettomuus olisi vältetty.

Las Vegasin uuteen robottibussiin mahtuu enintään 12 matkustajaa. Sen on kehittänyt ranskalaisyhtiö Navya.

Minibussia on mainostettu Yhdysvaltain ensimmäisenä julkisena robottibussina. Kymmenet ihmiset jonottivat siihen ennen onnettomuutta päästäkseen ilmaiselle avajaisajelulle.

Bussi liikennöi aluksi vuoden ajan. Liikennöinnin kerrottiin jatkuvan torstaina.

Otsikkoa muutettu 9.11. 2017 klo 10.30. Muutettu muotoon 'Las Vegasin robottibussi joutui kolariin ensimmäisenä päivänään'. Olii aiemmin muodossa 'Las Vegasin robottibussi ajoi kolarin ensimmäisenä päivänään.'

Lähteet: AP, Yle